題衢州唐臺山
作者：趙抃
朝代：宋

paragraphs: 唐臺壓郡東北陲，勢旋力轉奔而馳。
偉哉造物誰其尸，一山中起高峩巍。
羣峯環輔拱以立，背面肘腋相倚毗。
怪石差差少媚色，長松落落無邪姿。
巖隈有路數百仞，直登不悔形神疲。
中間軒豁浮圖舍，棟宇綵錯金璧輝。
寒泉一畝清可鑑，優游鱣鮪揚鱗鬐。
猿閒鳥暇兩呼笑，老僧矍鑠趨且嬉。
天風烈烈骨毛竦，更云六月無炎曦。
攀緣絕頂下四顧，溪山百里如掌窺。
我思宜有隱君子，放心不與時安危。
巢由之行已高世，白雲卧此逃堯媯。